Gustav Heinrich Wiedemann
Gustav Heinrich Wiedemann, 2.10.1826-23.3.1899, tysk fysiker og kemiker, professor ved Basel Universitet, Schweiz 1854-63, ved Polytechnische Schule i Braunschweig 1863-66, ved Polytechnische Schule i Karlsruhe 1866-71 og ved Leipzig Universitet fra 1871; fra 1877 redaktør af det velansete tidsskrift Annalen der Physik und Chemie. I 1853 opdagede Wiedemann og Rudolph Franz (1827-1902), at forholdet mellem metallers termiske og elektriske ledningsevne er proportionalt med temperaturen (se Wiedemann-Franz-Lorenz' lov). Wiedemann fandt derudover forbedrede målemetoder for elektrisk modstand, strøm og temperatur.